Document ID: 32011D0878

VYKONÁVACIE ROZHODNUTIE KOMISIE
z 20. decembra 2011
potvrdzujúce predbežný výpočet priemerných špecifických emisií CO2 a cieľových hodnôt špecifických emisií pre výrobcov osobných automobilov za kalendárny rok 2010 podľa nariadenia Európskeho parlamentu a Rady (ES) č. 443/2009
(Text s významom pre EHP)
(2011/878/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 8 ods. 5 druhý pododsek a článok 10 ods. 1,
keďže:
(1)
Komisia je povinná podľa článku 8 ods. 5 nariadenia (ES) č. 443/2009 potvrdiť každý rok priemerné špecifické emisie CO2 a cieľovú hodnotu špecifických emisií pre každého výrobcu osobných automobilov v Únii, ako aj pre každé združenie výrobcov vytvorené v súlade s článkom 7 ods. 7 uvedeného nariadenia. Na základe tohto potvrdenia Komisia určí, či výrobcovia a združenia dodržali požiadavky článku 4 tohto nariadenia. Ak je jasné, že výrobca alebo združenie nedodržali svoje cieľové hodnoty špecifických emisií, Komisia je povinná podľa článku 9 ods. 1 tohto nariadenia uložiť poplatky za nadmerné emisie prostredníctvom individuálnych rozhodnutí určených príslušným výrobcom alebo správcom združení.
(2)
Podľa článku 4 nariadenia (ES) č. 443/2009 sú cieľové hodnoty pre výrobcov a združenia záväzné s účinnosťou od roku 2012. Na kalendárne roky 2010 a 2011 by však Komisia mala vypočítať indikatívne cieľové hodnoty a v súlade s článkom 8 ods. 6 uvedeného nariadenia informovať tých výrobcov alebo združenia, ktorých priemerné špecifické emisie prekračujú ich indikatívne cieľové hodnoty. Keďže tieto ciele na roky 2010 a 2011 budú slúžiť výrobcom ako ukazovatele v súvislosti s úsilím, ktoré musia vyvinúť na dosiahnutie záväzného cieľa v roku 2012, je vhodné určiť priemerné špecifické emisie výrobcov na roky 2010 a 2011 v súlade s požiadavkami stanovenými v druhom odseku článku 4 uvedeného nariadenia a vziať do úvahy len 65 % vozidiel každého výrobcu s najnižšími emisiami.
(3)
Údaje, ktoré sa použijú na výpočet priemerných špecifických emisií a cieľových hodnôt špecifických emisií, sú uvedené v časti C prílohy II k nariadeniu (ES) č. 443/2009 a sú založené na registráciách nových osobných automobilov členskými štátmi v priebehu predchádzajúceho kalendárneho roka. Údaje sú prevzaté z osvedčení o zhode vydaných výrobcami alebo z dokumentov obsahujúcich rovnocenné informácie v súlade s článkom 3 ods. 1 nariadenia Komisie (EÚ) č. 1014/2010 z 10. novembra 2010 o monitorovaní a oznamovaní údajov o registrácii nových osobných automobilov podľa nariadenia Európskeho parlamentu a Rady (ES) č. 443/2009 (2).
(4)
Údaje na rok 2010 predložila Komisii väčšina členských štátov do termínu 28. februára 2011 uvedeného v článku 8 ods. 2 nariadenia (ES) č. 443/2009. Kompletné súbory údajov za všetky členské štáty mala však Komisia nakoniec k dispozícii do polovice apríla a následne sa uskutočnilo predbežné overenie.
(5)
Ak z počiatočného overenia bolo zrejmé, že niektoré údaje chýbali alebo boli zjavne nesprávne, Komisia sa obrátila na dotknuté členské štáty a na základe dohody s týmito členskými štátmi údaje príslušne upravila alebo doplnila. Ak sa nedospelo k dohode s členským štátom, predbežné údaje tohto členského štátu neboli upravené.
(6)
Komisia uverejnila predbežné údaje 29. júna 2011 v súlade s článkom 8 ods. 4 nariadenia (ES) č. 443/2009 a 89 výrobcom oznámila predbežné výpočty ich priemerných špecifických emisií v roku 2010 a ich cieľové hodnoty špecifických emisií. Výrobcovia boli požiadaní, aby overili tieto údaje a informovali Komisiu o chybách do troch mesiacov od prijatia oznámenia v súlade s článkom 8 ods. 5 prvým pododsekom uvedeného nariadenia.
(7)
Usmernenia pre oznámenie chýb v údajoch o emisiách CO2 boli uverejnené na webovej stránke Komisie 12. augusta. V usmerneniach je uvedený formát oznámenia a uvádzajú sa informácie, ktoré sa požadujú od výrobcov, aby Komisia mohla tieto chyby vziať do úvahy.
(8)
Pätnásť výrobcov predložilo oznámenia o chybách v trojmesačnej lehote. Jeden výrobca predložil úplné oznámenie po uplynutí tejto lehoty. Sedem výrobcov z uvedených pätnástich predložilo oznámenia, ktoré obsahovali podrobné informácie o chybách a odôvodnenie navrhovaných opráv. Zvyšných osem výrobcov predložilo súhrnné oznámenia, ktoré len čiastočne zodpovedali odporúčaniam Komisie z hľadiska formátu a obsahu oznámení. Okrem týchto výrobcov, ktorí predložili oznámenia o chybe, osem výrobcov informovalo Komisiu, že v súboroch údajov boli chyby, bez toho, aby poskytli ďalšie informácie alebo dôkazy týkajúce sa povahy a dôvodov týchto chýb.
(9)
V prípade 73 výrobcov, ktorí neoznámili chyby v súboroch údajov alebo ktorí len informovali Komisiu o chybách v súboroch údajov bez poskytnutia potrebných dôkazov, by sa predbežné údaje a predbežné výpočty priemerných špecifických emisií a cieľových hodnôt špecifických emisií mali potvrdiť bez úprav.
(10)
Ak výrobcovia poskytli potrebné informácie a dôkazy o existencii chýb v súboroch údajov, Komisia by mala tieto oznámenia posúdiť a prípadne zmeniť predbežné výpočty priemerných špecifických emisií a cieľových hodnôt špecifických emisií.
(11)
Za počet registrácií oznámených Komisii sú výhradne zodpovedné registračné orgány členských štátov. Keďže údaje výrobcov o predaji nemusia presne odrážať počet registrácií v danom členskom štáte za dané časové obdobie, chyby v počte registrácií nie je možné vziať do úvahy pri výpočte priemerných špecifických emisií. Do úvahy by sa mali brať len chyby týkajúce sa obsahu súborov údajov pre registrované vozidlá. V niektorých prípadoch však výrobcovia oznámili, že registrácie by mali byť priradené inému výrobcovi. Takéto znovu priradenia by mali byť zohľadnené v konečných potvrdených súboroch údajov.
(12)
Z úplných oznámení vyplýva, že výrobcovia boli schopní identifikovať časť súborov údajov ako správny a navrhli opravy tých častí súborov údajov, ktoré sa mohli overiť. Štyri až 15 % súborov údajov však pozostáva z registrácií vzťahujúcich sa na neidentifikovateľné vozidlá, v prípade ktorých nie je možné overiť u výrobcu také hodnoty, ako napríklad emisie CO2 alebo hmotnosť. Obvykle sú na príčine chýbajúce informácie, ktoré výrobca potrebuje, aby mohol identifikovať jednotlivé vozidlá, presnejšie identifikačný kód pozostávajúci z typu, variantu a verzie príslušného vozidla. V malom počte prípadov bolo možné priradiť registrácie výrobcom, ale základné údaje o emisiách CO2 a hmotnosti neboli k dispozícii.
(13)
Komisia overila opravy navrhnuté výrobcami a podporné dôkazy. Ak sa záznamy opravili buď vložením chýbajúcej hodnoty, alebo nahradením nesprávnej hodnoty pre tie registrácie, ktoré možno overiť u výrobcu, a opravené hodnoty sú v súlade s hodnotami vyplývajúcimi zo zdrojov referenčných údajov, ako napr. údaje z dokumentov o typovom schválení, takéto opravy sú oprávnené. Ak však výrobca oznámil chyby, ale nenavrhol opravy, aj keď tieto chyby mohli byť overené a opravené a dostatočne nepreukázal, že tieto opravy nemohol urobiť v rámci trojmesačnej lehoty na overenie, tieto chyby by sa nemali posudzovať pri konečnom výpočte.
(14)
V prípade registrácií, ktoré možno priradiť výrobcom, ale ich nemožno u nich overiť, by sa hodnoty emisií CO2 a hmotnosť uvedená v týchto registráciách mali ďalej používať na výpočet priemerných emisií CO2 a cieľovej hodnoty špecifických emisií. Nutné je však vziať do úvahy skutočnosť, že výrobcovia nemôžu overiť tieto hodnoty a zabezpečiť, aby ich zahrnutie nemalo negatívny vplyv na konečné hodnoty určené pre príslušných výrobcov. Na základe toho by sa v prípade tohto výpočtu mal použiť prípustný počet chýb odrážajúci individuálnu situáciu výrobcu, ako sa uvádza a odôvodňuje v oznámení chýb. Presnejšie, prípustný počet chýb by sa mal vypočítať pre priemerné špecifické emisie a priemernú hmotnosť, pretože tieto dva parametre určujú vzdialenosť od cieľovej hodnoty špecifických emisií každého výrobcu, t. j. ako blízko je výrobca k dosiahnutiu cieľovej hodnoty špecifických emisií.
(15)
Prípustný počet chýb by sa mal určiť ako rozdiel medzi vzdialenosťami k cieľovej hodnote špecifických emisií vyjadrený ako priemerné emisie odpočítané od vypočítaných cieľových hodnôt špecifických emisií vrátane a bez tých registrácií, ktoré nemožno overiť u výrobcov. Bez ohľadu na to, či je rozdiel kladný alebo záporný, prípustný počet chýb by mal vždy zmenšiť vzdialenosť k cieľovej hodnote výrobcu.
(16)
V prípade registrácií, keď hodnoty emisií CO2 alebo hmotnosť, ako aj identifikačný kód chýbajú, by sa tieto registrácie nemali brať do úvahy pre konečný výpočet priemerných emisií.
(17)
Keďže overovanie údajov v roku 2010 má byť prvým overovaním uskutočneným v súlade s nariadením (ES) č. 443/2009, na úplné zohľadnenie chýb je vhodné zvážiť výnimočne aj tie oznámenia, ktoré neobsahujú všetky informácie požadované Komisiou. Prípustný počet chýb, ktorý sa má použiť na konečné výpočty uvedené v týchto oznámeniach, by sa však mal vypočítať na základe vlastného posúdenia Komisie, pokiaľ ide o počet registrácií, ktoré títo výrobcovia nemôžu overiť. Tiež je vhodné, výnimočne, vziať do úvahy na potvrdenie údajov roku 2010, oznámenia chýb, ktoré boli predložené krátko po uplynutí lehoty.
(18)
Priemerné špecifické emisie CO2 z nových osobných automobilov registrovaných v roku 2010, cieľové hodnoty špecifických emisií a rozdiel medzi týmito dvomi hodnotami by sa mali na základe toho potvrdiť,
PRIJALA TOTO ROZHODNUTIE:
Článok 1
Nasledovné hodnoty uvedené v prílohe sú potvrdené pre každého výrobcu osobných automobilov a pre každé združenie výrobcov za kalendárny rok 2010:
a)
cieľová hodnota špecifických emisií;
b)
priemerné špecifické emisie CO2 v prípade potreby upravené o príslušný prípustný počet chýb;
c)
rozdiel medzi hodnotami uvedenými v písmenách a) a b);
d)
priemerné špecifické emisie CO2 pre všetky nové osobné automobily;
e)
priemerná hmotnosť všetkých nových osobných automobilov v Únii.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
V Bruseli 20. decembra 2011

Labels: 8
1
20